Jak to kiejś we szkole było .
Pochodza s Rybnika tam żech sie urodziła tam chodziła do szkoły tam miałach jak kożdo młodo frelka swoji starości sercowe i szkolne. No coż taki je życi i kożdy chce wzionć s niego tela wiela sie yno do bo pszeca te młode czasy nigdy sie już niy wrocom nazot . Jak se tak tera myśla to dochodza do wniosku ,że te downe utropy ni majom sie nijak do dzisiejszych.No ale wtedy myślałach inacy. Do szkoły do kierej chodziłach wywodzi sie wiela znanych ,porzondnych i mondrych ludzi takich jak : Arcybiskup Damian Zimoń, Kardynał Bogusław Kominek , Piotr Paleczny pianista i wiela jeszcze inszych. Ale niy ło nich to chca naszkryflać bo to je inszy tymat .Co do rechtorow spominom jich rozmańcie jednych dobrze a jednych źle .Co prowda ło nikierych s nich szkryflałach już we poprzednim beraniu . Przipomna ino pora s nich .Piyrszo to rechtorka francuskigo. Na sama myś ło tej beskuryji skora mi ciyrpnie a szkuty stojom na gowie . Jak była łobleczono na czerwono to my już wiedzieli ,że je zło jak łosa i na lekcji bydzie haja. A była łokropnie zowistno .Mieli my w klasie naprowda piykno dziołszka kiero tera mogłaby być modelkom .Wiela razy przichodziła ze szkoły uślimtano. Jo myśla ,że ta rechtorka niy mogła ściyrpieć ,że wtoś może być piykniejszy łod ni toż i zowiściła. Ni mogła tyż ściyrpieć jak dziołszki chodziły podług mody. Było to czasy kiej trza było mieć ancugi inacy mundurki szkolne uszyte na jedno kopyto. Wtedy nastała krotko młoda tzw. mini . Ta rechtorka szła s dziołchami do szwoczki by niy dej Ponboczku ta uszyła jim krotki faltowane kiecki. Ale dziołszki jak to dziołszki wziyny se na sposob i tak poskrocały te faltynroki .Na ji lekcji zapinały zicherkom i spuszczały jak yno mogły. Tera jo myśla,że kożdy wiek mo swoji prawa bo przeca jak świat światym młoda była i bydzie na piyrszym placu a kożdo baba już to mo wrodzone ,że chce fajnie wyglondać i łoblyc sie jak noleży . Ze szkolnych czasow pamiyntom tyż tako rechtorka matmy kiero my przezywali „ Cyfra.”i belfra historji. Wołali my na niego „Belfegor” a to skuliż tego ,że boł łokropnie szpetny a we telewizorze w tym czasie lecioł taki film „Belfegor upiór Luwru.” Tego rechtora szło jakoś ściyrpieć bo chocioż szpetny jak noc boł dlo nas bardzo fajny .Jak my sie uczyli to było wszystko dobrze. Zresztom s jego przedmiotu niy było ani jednej pały. Co do „Cyfry” ta to miała być downo na pyndzyji bo niy doś ,że była ślepo to jeszcze gucho a miała kajś po siedymdziesiontce a jeszcze uczyła.. Jak se łobrała jakigoś szkolorza to rontym wołała go do tabule .Roz synek s jeji klasy coś nabrojoł i do szkoły mioł sie stawić abo łojciec abo matka. Karlus niy pedzioł jak rechtorka mo na miano a mamulka nieświadomo niczego poszła do szkoły ,żeby pogodać s „Cyfrom” .Potym było skuli tego taki larmo, że wmiyszoł sie w to Dyrektor szkoły kieryn zrobioł nom taki prani ,że my pamiyntali do końca swojich dni w szkole. Jo myśla,że te wszystki rechtory wiedziały jak jich przezywajom yno niy dali sie znać. Boł jeszcze i Fizyk ale tera już niy pamiyntom jak my na niego wołali. S nim mom taki przikre wspomniynia. Wiela lot po szkole jak były kartki na rozmańte artykuły trefiłach go w sklepie za bombonami i inszymi szekuladowymi maszkietami. Boł taki ścisk ,że niy szło wytrzimać. Łogonek boł wielki a łon już fest schorowany stanoł poza łogonkiym. Kiejbyście wy widzieli jak ludziska wsadzili na niego. Zaczyni szpetnie przezywać ,że taki stary po co mu bombony chyba ,że dziecka go posłały itp..Mje zrobiło się łokropnie gańba za tych ludzi ale niy mogłach nic zrobić bo tyn zaro s płaczkami w łoczach wyloz s tego sklepu i telach go widziała.. My tera przezywomy na młodych ,że tacy zepsuci ,a niy pamiyntomy ,że pora lot tymu my byli tacy sami .No coż pamiynć ludzko je krotko. .Nie byda tu za wiela godać, niech kożdy s nas zajrzi do swojigo sumiynio a wroca sie nazod do tej szkoły. Drugim rechtorym ło kierym już żech już szkryflała a to skuli tego że mi nojbardzi utkwioł w pamiynci.. Pochodzioł ze starej szlechecki lwowski familije. Cołko „Iljada” i „Odyseja” po grecku umioł na pamiyńć i tym sie kwoloł. Uczoł nas tego piyknego polskigo jynzyka ale nie dej Ponboczku ,żeby my godali po Naszymu. Boł to taki wielki Panoczek i mioł taki yno swoj sposob uczynio nas na pamiyńć. Wszystki lektury kiere my przerobiali dyktowoł do hefta a potym s tego pytoł. Ci co niy umieli spamiyntać tego co dyktowoł mili s tym wiela utropy .Łodbiło sie to na notach bo za jedna godzina lekcyjno postawioł prawie cołki klasie same pały. Te jego nauczani nikomu niy wyszło na dobre .Ludzie niy uwierzycie co s niego boł za człowiek .Cyrkuśnik wiynkszy niż ustawa przewiduje. Jak dostowoł geltag to posyłoł do banku dwie szkolorki ,żeby mu wymiyniły piyniondze na taki nowiutkli gładki i niywypuczone jak listki wsadzone do ksionżki. Wszystki urzyndniczki już go tam znały. Jak yno wloz do klasy to przi biurku musiała stoć szkolorka s futyrbachowom sznuptychlom kiero wyciongoł s kapsy i na jego łoczach ściyrać i stołek i biurko,żeby sie niy zmazoł. We ancugu chodzioł dziynnie do roboty i to bez dwadziyścia lot a tyn ancug wyglondoł tak jak by ze sklepu boł dzisiaj kupiony.Wtedy boł dlo nas takim cudokiym ale teraz kiedy mom swoji lata to se myśla ,że kożdy s nas je na swoj sposob jakimś cudokiym i mo swoji przizwyczajynia kiere potym bydom spominać insi .Na samym końcu je fotografio s nami i wszystkimi rechtorami kierzy nas uczyli.Była zrobiono we klasie maturalnej we 1969r. Możno wto pozno tam jakoś swoja kamratka .
Regina Sobik
pol_Latn szl_Latn vec_Latn